钦定古今图书集成/明伦汇编/家范典/第073卷 > 汉应劭风俗通义 > 《愆礼》
## 钦定古今图书集成/明伦汇编/家范典/第073卷 > 汉应劭风俗通义 > 《愆礼》

太原郝子廉，饥不得食，寒不得衣，一介不取诸人。曾过姊饭，留十五钱，默置席下去。每行，饮水，常投一钱井中。

谨按《易》称：“天地交，万物生；人道交，功勋成。”语愿车马，
衣轻裘，与朋友共，敝之而无憾。士相见之礼，贽用腒
雉，受而不拒，而交答焉，唯祭饭然后拜之。孔子食于
施氏，未尝不饱，何有同生之家而顾钱者哉？伤恩薄
礼，弊之至也。孟轲讥仲子吐鶂鶂之羹，而食井上苦
李；鲍焦耕田而食，穿井而饮，非妻所织不衣，饿于山
中食枣。或问之：“此枣子所种耶？”遂呕吐立枯而死。世
不乏异，惟其似旃。孔子疾时，贪昧，退思狂狷，狷者有
所不为，亦其介也。